Inbraak by NVG-kantoor in PretoriaDie kantore van die direkteur van openbare vervolging vir Gauteng-Noord in Pretoria. Foto: Google Streetview Luvuyo Mfaku, woordvoerder van die NVG, het gesê daar is by twee kantore skuins oorkant mekaar op die tweede vloer van die gebou ingebreek. Twee skootrekenaars is gesteel. Mfaku wou nie die name van die staatsaanklaer aan wie die skootrekenaars behoort bekendmaak nie. Hy wou ook nie bevestig met watter sake die aanklaers werk nie. Volgens Mfaku is die polisie besig om die saak te ondersoek. Die voorval kom net ŉ week nadat daar by die Valke se kantoor in Pretoria ingebreek en sewe rekenaars gesteel is. Maroela Media het vroeër berig ŉ woordvoerder van die Valke het gesê die inligting wat op dié rekenaars gestoor is, hou grootliks met menslike hulpbronne, personeelprofiele en finansies verband. In Maart is daar ook by die kantoor van die hoofregter ingebreek. Daar is tydens hierdie inbraak ook rekenaars gesteel. Daar was inligting oor die indiensneming van regters en ander werknemers op die rekenaars gestoor.